Kajaanin it-järjestelmäsotkun lasku 4,5 miljoonaan – KS: Kaupunki päätti luopua järjestelmästä | Tivi
Suvi Korhonen, 21.6.2017 12:52
Kajaanin kaupungin talous- ja palkkausjärjestelmäuudistuksen hinta on kohoamassa jo 4,5 miljoonan euroon, kirjoittaa Yleisradio.
Kaupunginhallitus päätti tiistaina esittää valtuustolle miljoonan lisärahoitusta uudistukselle. Asiasta päätetään syyskuussa.
Kainuun Sanomien mukaan samalla kaupunginhallitus päätti luopua Tieran ERP HCM:stä eli henkilöstöhallinnon toiminnanohjausjärjestelmästä ja käyttää jatkossa palkanlaskennassa ainoastaan Populus-ohjelmistoa.
Aikanaan hankintavaiheessa Kajaani ei tiennyt testaavansa ensimmäisenä kahden eri järjestelmän yhdistelmää, mistä koitui vaikeuksia.
Kaupungin tarkastuslautakunta totesi keväällä raportissaan, että Tiera teki virheitä kustannusten arvioissa eikä kaupunki ollut sopimuksessa osannut määritellä maksimia Tieran laskutukselle.
Kaupunginvaltuuston viimeisimmässä kokouksessa hallintojohtaja Tuija Aarniolle annettiin kirjallinen varoitus, samalla kun kaupunginhallitus ja kaupunginjohtaja Jari Tolonen saivat kirjalliset huomautukset.
Yle on haastatellut monia tahoja siitä, mikä Kajaste-nimisessä it-hankkeessa meni pieleen.
Kajaste-hankkeen aloittamisesta päätti edellisen kauden kaupunginhallitus. Silloinen puheenjohtaja Marjatta Immonen kommentoi Ylelle, että ”päätös pohjautui vajavaisiin tietoihin”.